Document ID: 32014R0131

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 131/2014 ΤΗΣ ΕΠΙΤΡΟΠΉΣ
της 11ης Φεβρουαρίου 2014
για την τροποποίηση του εκτελεστικού κανονισμού (ΕΕ) αριθ. 601/2013 σχετικά με την έγκριση του τετραένυδρου οξικού κοβαλτίου(II), του ανθρακικού κοβαλτίου(II), του μονοένυδρου ανθρακικού κοβαλτίου(ΙΙ)-υδροξειδίου του κοβαλτίου(ΙΙ) (2:3), του επταένυδρου θειικού κοβαλτίου(ΙΙ) και των επικαλυμμένων κόκκων μονοένυδρου ανθρακικού κοβαλτίου(ΙΙ)-υδροξειδίου του κοβαλτίου(ΙΙ) (2:3) ως πρόσθετων υλών στις ζωοτροφές
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
Εκτιμώντας τα ακόλουθα:
(1)
Με τον εκτελεστικό κανονισμό (ΕΕ) αριθ. 601/2013 της Επιτροπής (2) εγκρίθηκαν το τετραένυδρο οξικό κοβάλτιο(II), το ανθρακικό κοβάλτιο(II), το μονοένυδρο ανθρακικό κοβάλτιο(ΙΙ)-υδροξείδιο του κοβαλτίου(ΙΙ) (2:3), το επταένυδρο θειικό κοβάλτιο(ΙΙ) και οι επικαλυμμένοι κόκκοι μονοένυδρου ανθρακικού κοβαλτίου(ΙΙ)-υδροξειδίου του κοβαλτίου (ΙΙ) (2:3) ως πρόσθετες ύλες στις ζωοτροφές που ανήκουν στην κατηγορία «θρεπτικές πρόσθετες ύλες» και στη λειτουργική ομάδα «ενώσεις ιχνοστοιχείων».
(2)
Προκειμένου να αποσαφηνιστεί η ταυτοποίηση της πρόσθετης ύλης ανθρακικό κοβάλτιο(II), ο χημικός τύπος θα πρέπει να διαγραφεί από τις δραστικές ουσίες.
(3)
Για μεγαλύτερη σαφήνεια και για να αποφευχθεί η σύγχυση με τους αριθμούς ταυτοποίησης των ενώσεων σεληνίου που έχουν εγκριθεί ως πρόσθετες ύλες ζωοτροφών, ενδείκνυται να τροποποιηθούν τεχνικώς οι αριθμοί ταυτοποίησης για τις ενώσεις κοβαλτίου.
(4)
Η Ευρωπαϊκή Αρχή για την Ασφάλεια των Τροφίμων («η Αρχή») κατέληξε, στις γνωμοδοτήσεις της τής 12ης Ιουνίου 2012 (3) (4) και της 22ας Μαΐου 2012 (5), ότι θα πρέπει να προβλεφθούν ειδικά μέτρα για την προστασία των χρηστών. Η αντίστοιχη απαίτηση ότι ενώσεις με υψηλή δυνατότητα επίπασης πρέπει να διατίθενται στην αγορά σε μορφή σύμπηκτων (pellets) θα μπορούσε να επεκταθεί σε άλλες μορφές εκτός από σκόνη, χωρίς να αυξηθεί ο κίνδυνος για τους χρήστες.
(5)
Ο αιτών για τους επικαλυμμένους κόκκους μονοένυδρου ανθρακικού κοβαλτίου(ΙΙ)-υδροξειδίου του κοβαλτίου(ΙΙ) (2:3) υπέβαλε στοιχεία για να τεκμηριώσει ότι η επικαλυμμένη ουσία είναι ανθρακικό κοβάλτιο(II) και όχι μονοένυδρο ανθρακικό κοβάλτιο(ΙΙ)-υδροξειδίο του κοβαλτίου(ΙΙ) (2:3). Ύστερα από επαλήθευση του φακέλου της αίτησης η οποία αποτέλεσε τη βάση για την προαναφερθείσα γνωμοδότηση της Αρχής (6), κρίνεται απαραίτητη η αλλαγή των όρων της άδειας όσον αφορά το προϊόν αυτό.
(6)
Ως αποτέλεσμα της χορήγησης νέων αδειών με τον εκτελεστικό κανονισμό (ΕΕ) αριθ. 601/2013, οι διατάξεις του κανονισμού (ΕΚ) αριθ. 1334/2003 της Επιτροπής (7) που αφορούν το τετραένυδρο οξικό κοβάλτιο, το μονοένυδρο βασικό ανθρακικό κοβάλτιο και το τετραένυδρο θειικό κοβάλτιο είναι παρωχημένες και πρέπει να διαγραφούν.
(7)
Ως συνέπεια αυτών των τροποποιήσεων, η μεταβατική περίοδος που προβλέπεται στον εκτελεστικό κανονισμό (ΕΕ) αριθ. 601/2013 θα πρέπει να παραταθεί, ώστε να δοθεί η δυνατότητα στα ενδιαφερόμενα μέρη να προετοιμαστούν για να ανταποκριθούν στις απαιτήσεις που προκύπτουν από τις τροποποιήσεις. Όσον αφορά τις ζωοτροφές για τα ζώα συντροφιάς, η αγορά αποτελείται από έναν τεράστιο αριθμό διαφορετικών προϊόντων με συγκεκριμένο σύστημα επισήμανσης. Επομένως, είναι σκόπιμο να παραταθεί η μεταβατική περίοδος προκειμένου να καταστεί δυνατή η ομαλή μετάβαση για τους ενδιαφερόμενους υπευθύνους των επιχειρήσεων ζωοτροφών.
(8)
Συνεπώς, ο εκτελεστικός κανονισμός (ΕΕ) αριθ. 601/2013 θα πρέπει να τροποποιηθεί αναλόγως.
(9)
Επιπλέον, θα πρέπει να προβλεφθεί μεταβατική περίοδος για τους υπεύθυνους των επιχειρήσεων που εφαρμόζουν τις διατάξεις του εκτελεστικού κανονισμού (ΕΕ) αριθ. 601/2013.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τροποποιήσεις του εκτελεστικού κανονισμού (ΕΕ) αριθ. 601/2013
Ο εκτελεστικός κανονισμός (ΕΕ) αριθ. 601/2013 τροποποιείται ως εξής:
1)
Παρεμβάλλεται το ακόλουθο άρθρο 1α:
«Άρθρο 1a
Τροποποίηση του κανονισμού (ΕΚ) αριθ. 1334/2003 της Επιτροπής (8)
Στο παράρτημα του κανονισμού (ΕΚ) αριθ. 1334/2003, οι καταχωρίσεις “οξικό κοβάλτιο, τετραένυδρο”, “βασικό ανθρακικό κοβάλτιο, μονοένυδρο” και “θειικό κοβάλτιο, επταένυδρο”, που συνδέονται με το στοιχείο E3 Κοβάλτιο-Co, διαγράφονται.
2)
Το άρθρο 2 αντικαθίσταται από το ακόλουθο κείμενο:
«Άρθρο 2
Μεταβατικά μέτρα
Οι ουσίες που προσδιορίζονται στο παράρτημα στις οποίες έχει χορηγηθεί άδεια με την οδηγία 70/524/ΕΟΚ και οι ζωοτροφές που τις περιέχουν, που έχουν παραχθεί και επισημανθεί πριν από τις 4 Σεπτεμβρίου 2014 σύμφωνα με τους κανόνες που ίσχυαν πριν από τις 15 Ιουλίου 2013 μπορούν να συνεχίσουν να διατίθενται στην αγορά και να χρησιμοποιούνται έως ότου εξαντληθούν τα υπάρχοντα αποθέματα. Όσον αφορά τις ζωοτροφές για τα ζώα συντροφιάς, η χρονική περίοδος για την παραγωγή και την επισήμανση που αναφέρεται στην πρώτη πρόταση λήγει στις 4 Μαρτίου 2016.».
3)
Το παράρτημα αντικαθίσταται από το κείμενο που περιλαμβάνεται στο παράρτημα του παρόντος κανονισμού.
Άρθρο 2
Μεταβατικά μέτρα
Οι ουσίες που προσδιορίζονται στο παράρτημα και στις οποίες έχει χορηγηθεί άδεια με τον εκτελεστικό κανονισμό (ΕΕ) αριθ. 601/2013 και οι ζωοτροφές που τις περιέχουν, που έχουν παραχθεί και επισημανθεί πριν από τις 4 Σεπτεμβρίου 2014 σύμφωνα με τους κανόνες που ίσχυαν πριν από τις 4 Μαρτίου 2014 μπορούν να συνεχίσουν να διατίθενται στην αγορά και να χρησιμοποιούνται έως ότου εξαντληθούν τα υπάρχοντα αποθέματα. Όσον αφορά τις ζωοτροφές για τα ζώα συντροφιάς, η χρονική περίοδος για την παραγωγή και την επισήμανση που αναφέρεται στην πρώτη πρόταση λήγει στις 4 Μαρτίου 2016.
Άρθρο 3
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Φεβρουαρίου 2014.

Labels: 0
3
17
6